Catarroja programa un mes de març dedicat al Dia Internacional de les Dones
21 febr. 2023

L'Ajuntament de Catarroja ha presentat un complet programa d'actes organitzats amb motiu del Dia Internacional de les Dones. Les Jornades de la Dona organitzades per la regidoria de Transversalitat i Igualtat de Gènere presenten una programació molt transversal que arrancarà el 8 de març i es prolongarà fins al dia 21 del mateix mes. Aquesta edició comptarà amb dues figures molt representatives del moviment per la Igualtat al nostre país com l'ex vicepresidenta Carmen Calvo i la periodista Paloma del Rio.

“Per a aquesta edició m'agradaria destacar l'ampli ventall d'activitats per tal de fer partícip a tota la població, sense oblidar-nos que cal continuar lluitant per les dones que es troben en situació de vulnerabilitat, com les dones prostituïdes o immigrants. Per això, comptarem amb dues figures referents com Carmen Calvo i Paloma del Rio, que ens ajudaran a reflexionar i prendre consciència d'aquestes problemàtiques”, explica Lorena Silvent, vicealcaldessa de Catarroja.

El 8 de març dia clau d'aquestes jornades, començarà amb la lectura del Manifest a la porta de l'Ajuntament a les 12 hores. A la vesprada a partir de les 17,30 hores en la mateixa ubicació, tindrà lloc una representació del Grup Empoderament a Escena. Una de les novetats, respecte als anteriors de restriccions per la COVID19, ha sigut la recuperació del Sopar de Sororitat que tindrà lloc en la Cafeteria de La Florida amb la participació de l'actriu Pepa Cases que segur farà molt agradable el sopar a les assistents, les qui podran reservar la seua taula mitjançant un formulari a la web municipal.

Dos dels plats forts d'aquest mes de març dedicat al Dia de les Dones, tindran lloc en els dies posteriors al 8 de març. Així doncs, el dia 10 tindrà lloc l'habitual Escola de Feminisme que portarà fins al TAC Catarroja a la ex vicepresidenta del govern, Carmen Calvo, referent en polítiques d'Igualtat i que ens acostarà la seua ponència, “L'abolició de la prostitució a debat”. El 21 de març, la periodista Paloma del Rio ens acostarà, en aquesta ocasió en l’EPA Paluzié, el cas de la selecció afganesa de bàsquet en cadira de rodes i la seua intermediació perquè el govern d'Espanya els ajudara a eixir del seu país, un lloc que es troba molt lluny de respectar la figura de la dona en la societat i en l'esport.

Els dies previs a aquest 8 de març, també presenten actes per a tots els públics. Obrirà la programació el diumenge 5 a les 12 serà el moment de l'activitat pensada per a xiquets i xiquetes, Gimcana per la Igualtat, en el Poliesportiu Municipal. El dimarts 7 de març, en col·laboració amb la regidoria de Joventut, tindrà lloc la Clownferencia, una activitat destinada a bandejar les relacions tòxiques, sota el lema, ‘Qui bé et vol, et farà reir’. Destinat a un públic infantil, l'11 de març en el Mercat de Catarroja les i els més menuts podran gaudir d'un ‘Contacontes’.

D'altra banda, l'esport serà protagonista en la programació de la dona ja que s'han previst dues jornades amb un gran ambient esportiu. En primer lloc, el diumenge 5 de març tindrà lloc el II Torneig de pàdel femení ‘Catarroja és Igualtat’ en les pistes del poliesportiu municipal de Catarroja. També en l'àmbit esportiu, el II Torneig de futbol femení, Catarroja és Igualtat, acostarà a les instal·lacions municipals l'espectacle futboler el dia 8 a les 17 hores.

Finalment, s'han programat dos tallers vinculats amb la Igualtat. D'una banda, des de l'Aula Sènior, activitat programada per la regidoria de Persones Majors, es realitzarà del 2 al 30 de març el taller: El gènere en la literatura. Mentre que del 23 de març al 27 d'abril en les instal·lacions del col·legi Jaume I les persones interessades podran participar d'un taller de Musicoteràpia. Tancarà la programació el 3 d’abril a partir de les 17 hores, la representació teatral, ‘Eros: el mite de l'amor romàntic’ en el Teatre Auditori.